
Na temelju članka 31. stavak 1. podstavak 1. Odluke o potporama za poticanje razvoja poduzetništva na području na području Osječko-baranjske županije ("Županijski glasnik" broj 8/14., 7/18., 4/19., 6/19. i 2/21.) Povjerenstvo za potpore u poduzetništvu objavljuje

J A V N I   P O Z I V

za podnošenje prijave za dodjelu potpora
za učeničko poduzetništvo na području 
Osječko-baranjske županije u 2021. godini

1. PREDMET JAVNOG POZIVA


Predmet ovoga Javnog poziva je podnošenje prijave za dodjelu nepovratnih financijskih sredstava iz Proračuna Osječko-baranjske županije za 2021. godinu (nastavno: potpora) za učeničko poduzetništvo na području Osječko-baranjske županije (nastavno: Županija) u 2021. godini.
2.
NAMJENA I VISINA MOGUĆE POTPORE

Potpora za učeničko poduzetništvo dodjeljuje se za organizaciju radionica i drugih oblika edukacije za učenike i studente u cilju poticanja cjeloživotnog učenja učenika i studenata, razvoja poduzetničkih kompetencija i kulture poduzetništva, a osobito za:

- 
organizaciju radionica i drugih oblika edukacije za učenike i studente,

- 
tiskanje brošura, letaka i slično,

- 
sudjelovanje na konferencijama, okruglim stolovima i slično,

- 
druge oblike poticanja poduzetništva kod učenika i studenata.

Potpora iznosi do 100% opravdanih troškova, a najviše do iznosa od 30.000,00 kuna.

Opravdanim troškovima za korištenje potpore smatraju se troškovi:

· najma i zakupa prostora,

· rada zaposlenika ukoliko su direktno vezani uz prijavljeni program, projekt ili aktivnost, 

· vanjskih suradnika, 

· izrade i prezentacije radnih materijala i proizvoda,

· putni troškovi,

· ostali troškovi provedbe programa, projekta ili aktivnosti.

Potpore za poticanje razvoja poduzetništva u poljoprivredi, šumarstvu, ribarstvu i turizmu ne odobravaju se prema ovom Javnom pozivu.

Potpore se ne dodjeljuju za troškove PDV-a i drugih poreza, carina i druge srodne troškove.
Iznimno, potpore se dodjeljuju i za troškove PDV-a pravnim i fizičkim osobama koje nisu u sustavu PDV-a.

U postupku odobravanja potpora koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti.
Iznosi potpora odobrenih temeljem ovog Javnog poziva ne mogu prelaziti iznose utvrđene za potpore male vrijednosti tijekom tri proračunske godine.
3.
UVJETI ZA PODNOŠENJE PRIJAVA
Pravo prijave za korištenje potpore imaju poduzetničke potporne institucije, stručno-poslovne organizacije (komore), udruge malog gospodarstva i poduzetništva, znanstvene i obrazovne institucije te druge fizičke i pravne osobe koje imaju prebivalište odnosno sjedište na području Županije.
Potpora se dodjeljuju pod sljedećim uvjetima:

· da je podnositelj prijave registriran najmanje tri mjeseca do trenutka podnošenja prijave,

· da podnositelj prijave ima najmanje jednog zaposlenog u prethodnoj poslovnoj godini ili u prethodnom mjesecu, ako se radi o poduzetniku početniku,

· da je program, projekt ili aktivnost namijenjena učenicima i studentima s područja Županije u cilju razvoja poticajnog okruženja za razvoj poduzetničkih kompetencija i razvoja kulture poduzetništva,

- 
da su troškovi za namjenu za koju se traži potpora nastali u razdoblju od 1. rujna tekuće godine do 31. kolovoza iduće godine.

Pravo na podnošenje prijave nemaju poduzetnici u stečaju ili u postupku predstečajne nagodbe, odnosno poduzetnici u postupku likvidacije.

Pravo na podnošenje prijave imaju samo podnositelji koji su u cijelosti opravdali namjensko korištenje ranije dodijeljenih sredstava iz županijskog proračuna.

4.
POTREBNA DOKUMENTACIJA
Potpore se odobravaju temeljem podnesenih prijava za dodjelu potpora na propisanom obrascu.
Podnositelj prijave mora priložiti sljedeću dokumentaciju:

· popunjen propisani obrazac prijave, 
· izjavu o korištenim potporama male vrijednosti,

· izjavu o povezanim osobama,

· izjavu o korištenim potporama male vrijednosti povezanih osoba,

· izjavu o nepostojanju dvostrukog financiranja,
· izjava da su podmirene sve obveze prema zaposlenim radnicima,
· opis projekta i financijski plan s iskazanim izvorima financiranja,
· ponude odnosno računi ukoliko su izdani,
· izvode s bankovnog računa ukoliko je izvršeno plaćanje,

· potvrdu Hrvatskog zavoda za mirovinsko osiguranje o broju aktivnih osiguranika - radnika (ne starija od 30 dana od dana podnošenja prijave),
· izvadak iz registra trgovačkog suda, odnosno izvadak iz obrtnog registra ne stariji od 15 dana (neslužbena kopija/primjerak ili original izvatka), odnosno drugi akt nadležnog tijela kojim se dokazuje pravo na obavljanje djelatnosti,
· presliku obavijesti o razvrstavanju poslovnog subjekta prema NKD-u Državnog zavoda za statistiku za trgovačka društva, odnosno izvadak iz obrtnog registra za obrte,

· presliku IBAN-a podnositelja prijave.
5.
NAČIN, MJESTO I ROK PODNOŠENJA PRIJAVA
Obrazac prijave i obrasci izjava mogu se preuzeti na internetskim stranicama Županije www.obz.hr. Obrazac prijave s propisanom dokumentacijom u privitku, dostavlja se osobno ili preporučenom poštanskom pošiljkom na adresu: 

Osječko-baranjska županija, Upravni odjel za gospodarstvo

putem Pisarnice, Županijska 4, 31 000 Osijek

uz naznaku: 

"Za dodjelu potpora za učeničko poduzetništvo

na području Osječko-baranjske 
županije u 2021. godini"

Ovaj Javni poziv objavljuje se na internetskim stranicama Županije.

Javni poziv je otvoren od 1. rujna 2021. godine do utroška sredstava planiranih u Proračunu Županije za 2021. godinu za tu namjenu, a najkasnije do 31. listopada  2021. godine.

Sve informacije mogu se dobiti u Upravnom odjelu za gospodarstvo na broj telefona 031/221-881.
6.
OSTALE  INFORMACIJE

Prijave se obrađuju te se o njima odlučuje redoslijedom zaprimanja.
Odluku o dodjeli potpore donosi župan na prijedlog Povjerenstva za potpore u poduzetništvu, a objavljuje se na internetskim stranicama Županije najkasnije u roku od 15 dana od dana njezinog donošenja.

U postupku odlučivanja o odobravanju potpore nadležno tijelo ocjenjuje koliko program, projekt ili aktivnost za koje se traži potpora pridonosi ostvarivanju ciljeva utvrđenih Županijskom razvojnom strategijom te Programom poticanja poduzetništva, a osobito koliko pridonosi:

· očuvanju postojećih radnih mjesta odnosno povećanju zaposlenosti,

· povećanju broja subjekata malog gospodarstva,

· osiguranju trajnosti poslovanja tražitelja potpore,

· razvoju poduzetničkih potpornih institucija,

· povećanju konkurentnosti subjekata malog gospodarstva,

· lakšem prodoru na inozemna tržišta,

· povećanju domaćih i stranih ulaganja,

· promjeni strukture djelatnosti u korist proizvodnje,

· jačanju izvozne orijentacije i supstituciji uvoza,

· razvoju i stvaranju inovativnih proizvoda i usluga.


Županija će s korisnikom potpore zaključiti ugovor kojim će se urediti međusobna prava i obveze korisnika i Županije.


Nadzor nad odobrenim potporama provodi županijsko upravno tijelo nadležno za poslove gospodarstva. 


Ukoliko se utvrdi nenamjensko korištenje sredstava, korisnik potpore u obvezi je nenamjenski utrošena sredstva vratiti u proračun Županije.
